ኢትዮጵያ ብሄራዊ ጥቅሟን መሰረት አድርጋ ያካሄደችው የዲፕሎማሲ እንቅስቃሴ ስኬታማ ነው- የውጭ ጉዳይ ሚኒስቴር
ኢትዮጵያ ከአገሮች ጋር ባላት ዲፕሎማሲያዊ ግንኙነት በሌሎች የውስጥ ጉዳይ ጣልቃ ሳትገባ፣ ደህንነታችንን የሚጎዱ አንቅስቃሴዎችን በቅርብት እና በጥንቃቄ በመከታተል ከተጨባጭ ሁኔታዎች ጋር የሚመጥን የዲፕሎማሲ እንቅስቃሴ በማድረግ ብሄራዊ ጥቅሟን እንዳረጋገጠች ዶ/ር ወርቅነህ ገበየሁ ገልፀዋል፡፡
የውጭ ጉዳይ ሚኒስትሩ ዶ/ር ወርቅነህ ገበየሁ እና የውጭ ጉዳይ ሚኒስትር ዴኤታዎች ለኢፌዲሪ ፓርላማ የመስሪያ ቤቱን የዘጠኝ ወራት ሪፓርት ዛሬ ባቀረቡበት ወቅት እንዳስታወቁት፤ አገራችን ውስጥ ችግር በነበረበት ባለፉት ወራት የውጭ ጉዳይ ሚኒስቴር የተጣለበትን ኃላፊነት በአግባቡ ለመወጣት በተለያዩ መስኮች ስኬታማ የአገራችንን ጥቅም ያስከበረ እንቅስቃሴ አድርጓል፡፡
ፓርላማው በበኩሉ የውጭ ጉዳይ ሚኒስቴር ኢትዮጵያ ጠንካራ የስትራቴጂካዊ አጋርነት ከአገሮች ጋር በመፍጠር ከጎረቤቶቻችን ጋር አስተማማኝ የወደብ አማራጭን ጨምሮ በተለያዩ መስኮች ትስስር በመፍጠር በተለያዩ በዓለም አገሮች የዜጎቻችንን መብት ለማስከበር ባደረገው እንቅስቃሴ ውጤት ማስመዝገብን አረጋግጠዋል፡፡
ከታላቁ የህዳሴ ግድብ አንፃር በአጠቃላይ ከአባይ ውሃ ፍትሃዊ አጠቃቀም ጋር በተለይ በሳል እና የላቀ የዲፕሎማሲ አንቅስቃሴ በማድረግ የአገራችን ብሄራዊ ጥቅም እንዲከበር አድርጓል ያለው የህዝብ ተወካዮች ምክር ቤት በትላንት እለት ከግብፅና ሱዳን ጋር የተደረሰውን መግባባት በምሳሌነት አንስቷል፡፡
ዶ/ር ወርቅነህ በሁኔታዎች አስገዳጅነት ሳይሆን በራስ ቀዳሚነት በመሰረት ትስስር በመፍጠር፣ ስትራቴጂካዊ አጋርነት ትኩረት በመስጠት፣ በአፍሪካ ቀንድ ዘላቂ ሠላም ልማትና ትስስር ለመፍጠር፣ የሁለትዮሽ ግንኙነቶችን ለማጠናከርና ለማበራከት፣ አድማሳችንን ለማስፋት፣ የአፍሪካ ህብረትና የተባበሩት መንግስታት የመሳሰሉት በባለብዙ ወገን መድረኮች ተደማጭነታችን ለማጠናከር የሚያስችል እንቅስቃሴ ተከናውኗል ብለዋል፡፡
በአዲስ አበባ ተቀማጭ የሆኑ የዲፕሎማቲክ ማህበረሰብ አባላት በአገራችን ወቅታዊ ሁኔታ ላይ በበቂ ግንዛቤ የተደገፈ አዎንታዊ ሚና እንዲኖራቸው ተከታታይ ስራ በመስራት ኢትዮጵያውያን የራሳቸውን ችግር እንደሚፈቱ የማንንም ወገን ጣልቃ ገብነት እንደማይቀበሉ ማሳመን መቻሉንም ዶ/ር ወርቅነህ ገልጸዋል፡፡
በመካከለኛው ምስራቅ ካሉ አገሮች ጋር ያለንን ግንኙነት በገለልተኛና ሚዛናዊ አቋሞች በማራመድ ያለንን ግንኙነት በማጠናከር ብሄራዊ ጥቅሞቻችንን ለማረጋገጥ ችለናል ያሉት ዶ/ር ወርቅነህ ፤ከአሜሪካም ፣ ከአውሮፓ አገሮችም ጋር በመመካከርና የአገራችንን ፍላጎት መሰረት አድርገን በጋር ሰርተናል ብለዋል፡፡
በቢዝነስ ኢኮኖሚ ዲፕሎማሲ መስክም ገበያ በማፈላለግ ኢንቨስትመንት በመሳብና በቴክኖሎጂ ሽግግር መስክ የተሳካ አፈፃፀም እንደነበርም ሚኒስትሩ በዝርዝር አስረድተዋል፡፡
የውጭ ጉዳይ ሚኒስትር በውጭ ያሉ ዜጎቻችን መብታቸው እንዲከበር በህግ ጥላ ስራ ያሉትም ወደ አገራቸው እንዲመለሱ የሚያደርገውን ጥረት አጠናክረው ይቀጥላል ያሉት ዶ/ር ወርቅነህ በአገራችን ዕጣ ፈንታ ላይ ከዲያስፖራ ጋር ተመካክሮ የመሰራት አስፈላጊነትን አስረድተዋል፡፡
ኢትዮጵያ የማናችንም ሳትሆን የሁላችንም በመሆኗ የፖለቲካ ልዩነቶች መለመድና መከበር አለበን መንግስት በአገር ጉዳይ ከዳያስፖራው ጋር ተባብሮ እንደሚሰራ ሚኒስትሩ በአፅኖት አስገንዝበዋል፡፡